بلوچی لبزانک جیڑگ ءَ اِنت!!
بلو چی لبزانک جیڑگ ءَ اِنت
ھمیشاں لبزانکءِ سِنچ نیست اِنت
ھمے منی کوپگ ءَ سَوار اَنت
بلو چی لبزانک جیڑگ ءَ اِنت!!
جہانءِ لبزانکءِ دودءُ رھبند اے نہ بُوتگ
مناں بِہ منّ بسّ!
منی ستا ءَ زمین ءُآزمان ءَ یک بکن تو
ھمک مراگش، ھمک دِیوان، منی ستا ءَ بہ بیت تہنا
ھمے وتارا عطاؔءِ مزنیں مُریدؔ لیک اَنت
ھمے عطاؔ ءَ چہ باز دُور اَنت
عطاؔ شرابانی کیف ءُ سنگت
عطا ؔ خُمارانی دوست ءُ دِلدار
عطاؔ چہ دْرستاں مزن شرابی
عطاؔ ءَ راج ءَ را زاہ نہ داتگ
عطاؔ ءَ کسّ ءَ را زاہ نہ داتگ
عطاؔ ءَ کسّ ءَ را بد نہ گُشتگ
عطاؔ ءَ دْرستیں ابیلءِ گالوار زُرتگ اَنت گوں
بلوچی لبزانکءِ کچ ءُ کیلو نہ بُوتگ اَنت چُش
سید ظہور شاہؔ ءَ بیست ءُ شش سال وتی ببا دات
بلئے بلوچی ءَ گنجے داتءِے
کریم ءَ منطق، دلیل زُرت اَنت ئُ شرگداری یے دات
مُنیرؔ ءَ زُرت شاعری ءُ زیبائیں دْروشمے دات
ءُ بسملؔ ءَ عَہدی شاعریءِ زُبان ءَ نوکیں زُبانے بکشات
مجیدؔ ءَ عشقءِ ربیدگءِ گپّ جتاءُ نوک کُت
موالیں اِرشادؔءِ شاعریءِ ھمک لبز ءَ جتائیں معنا ءُ مطلبے گون
تو دادؔءِ یک لچّہ یےءِ ساھگ نہ بُوتگ ئے اوں
عزیز عارفؔ جتائیں شخصے، جتائیں شعراں چہ آژنا اِنت
فرازقاسمؔ ھیالءِ نُوکیءِ مطلب ءَ زانت
امیر دوستؔءِ چراگ ، دریا ءُ گْواتءِ معنا ترا چہ دُور اَنت
زُبیر قمبرؔ پہ نظمءِ باندات ءَ چہ تو گیش اِنت
ءُ چندنؔءِ اے رِدانک ءُ لچّہ تئی ابیل ءَ گْوز اَنت دیم تِر
علی جاں دادؔءِ ھمک مصرعہ تئی چہ دستونکے ءَ ھما دیم
ءُ تاجؔءِ نظمانی فلسفہ تئی گُمانءِ کِشکءِ کش ءَ نہ اوشت اَنت
بلوچی لبزانک جیڑگ ءَ اِنت
کہ شعرءِ دُکّان ءَ کَہت کپتگ
نُوں جندءِ بِستار یک سوالے
کسےءِ بِستار کروُجگی اِنت
نُوں زاہءِ دُکّان بُوجگی اِنت
بلوچی لبزانک جیڑگ ءَ اِنت!!
اسحاق خاموشؔ
کراچی
۴؍نومبر ۲۰۱۹؁